SKRIFTLIG FORESPØRGSEL E-2862/01

af Vincenzo Lavarra (PSE) til Kommissionen

(17. oktober 2001)

Om: Anmodning om forlængelse af fristen for projekter under PESCA og FIUF (finansielt instrument til udvikling af fiskeriet)

Den 31. december 2001 var fastsat som frist for gennemførelsen af projekter, der finder sted under det finansielle instrument til udvikling af fiskeriet 1994-1999 og fællesskabsinitiativet PESCA; i denne forbindelse er der i Italien oprettet tre fælles nationale sammenslutninger (Uniprom, Unicredito og Unimar), som samfinansieres af FIUF, samt forskellige servicecentre, som samfinansieres af PESCA, og som de faglige organisationer er initiativtagere til. Hele sektoren for erhvervsfiskere nyder godt heraf.

Denne særlige situation skabte i begyndelse en lang række problemer med hensyn til de procedurer, der skulle vedtages, de støtteberettigede udgifter, de nødvendige garantier, den dokumentation, der skulle fremlægges og regnskabsførelsen, og disse problemer har indvirket på gennemførelsen af projekterne og medført en forsinket iværksættelse på ca. to år, således at såvel sammenslutningerne som servicecentrene først senere har kunnet indlede et aktivt arbejde, der er blevet bakket op af hele erhvervskategorien.

De indledende forsinkelser og vanskeligheder vil kunne forhindre færdiggørelsen af de forskellige projekter og skade fiskerisektoren samt bremse nye projekter med risiko for, at man ikke fuldt ud anvender alle de disponible midler og kun delvis gennemfører de mål, der er fastsat med henblik på at mindske det eksisterende skel mellem den italienske fiskerisektor og fiskerisektoren i de andre europæiske lande.

Fiskerisammenslutningen har derfor anmodet om et års forlængelse til gennemførelse af projekterne under de tre fælles konsortier og servicecentrene. I stedet for at tillade denne forlængelse har ministeriet for land- og skovbrugspolitik med notat nr. 19675 af 17. juli 2001 krævet afslutning på, statusopgørelse for og certificering af projekterne pr. 15. december 2001.

Det er imidlertid en konsolideret praksis, at fristerne for regnskabsføringen udsættes for at muliggøre en fortsat gennemførelse af projekterne indtil udløbsdagen (31. december 2001), således som det i øvrigt fastsættes i artikel 5, sidste afsnit, i Kommissionens afgørelse nr. 41 af 19. maj 1995, hvori det hedder, at denne dato er sidste frist for hensyntagen til de udgifter, der følger af de pågældende operationer. Kan Kommissionen på denne baggrund redegøre for, hvordan den stiller sig til en forlængelse af ovennævnte frister for FIUF og PESCA, for at undgå en yderligere belastning af den italienske fiskerisektor?

Svar afgivet på Kommissionens vegne af Franz Fischler

(6. november 2001)

Kommissionen er rede til sag for sag at vurdere anmodninger om udsættelse af fristen for projekter, der er korrekt indgivet af medlemsstaten senest 31. december 2001. Kommissionen vil dog understrege, at denne indrømmelse er af exceptionel karakter.

Kommissionen vil kun kunne godtage anmodninger i tilfælde, hvor der klart er tale om fejl, som ene og alene kan tilskrives Kommissionen, eller tilfælde af force majeure, eksempelvis større katastrofer, der kan få alvorlige konsekvenser for gennemførelsen af programmer, som er samfinansieret af strukturfondene.

Det skal ligeledes bemærkes, at en sen vedtagelse af programmer ikke i sig selv er en tilstrækkelig begrundelse til at opnå udsættelse af betalingsfristerne i forbindelse med programmerne.

Under alle omstændigheder kan Kommissionen ikke tage formelt stilling, før den har modtaget en officiel anmodning fra de myndigheder, der er ansvarlige for programmernes forvaltning.